
                                               САОПШТЕЊЕ ЗА ЈАВНОСТ 
ПОВОДОМ ПРЕДЛОГА ЗАКОНА О ТАЈНИМ ПОДАЦИМА КОЈИ ЈЕ НАРОДНОЈ      СКУПШТИНИ ПОДНЕЛА ВЛАДА РЕПУБЛИКЕ СРБИЈЕ

Предлогом закона о тајним подацима који је Влада Републике Србије доставила Народној скупштини на усвајање одузимају се постојећа овлашћења заштитнику грађана (омбудсману) и поверенику за информације од јавног значаја и заштиту подака о личности да несметано приступе свим подацима потребним да установе да ли државне службе и службеници крше загарантована људска права и слободе, односно раде правилно и законито.

Омбудсман и повереник успостављени су Уставом и законима као инокосни државни органи и народна скупштина их је поименце, апсолутном већином гласова народних посланика изабрала да самостално и независно контролишу како органи власти поштују права грађана. Влада у Предлогу закона тражи право за извршну власт да им по сопственој процени и потреби ускрати податке потребне за вршење функција и то тако тако што ће се орган под контролом позвати на неки од широко постављених разлога, или што ће одложити контролу док не постане бесмислена.

"Нејасно је зашто би парламент требао да прихвати да извршна власт убудуће ограничава органе које је он сам изабрао да је контролишу, и то управо у стварима које ни сам парламент не може контролисати. Али јасно је, захваљујући многобројним примерима из недавне прошлости и праксе наших институција, зашто би неки орган власти, функционер или службеник хтео крити свој рад од другог државног органа који је обавезан да и сам чува оно што је легална и легитимна тајна", оценио је заштитник грађана Саша Јанковић.

"Ограничење за повереника и омбудсмана, како је предвиђено Владиним предлогом, без преседана је не само у државама са вековном традицијом независних парламентарних контролних институција, већ и у земљама региона. Сигуран сам да је ограничење које тражи Влада несагласно са међународним стандардима, али, што је за мене, а верујем и грађане много значајније, оно снижава ионако невелики, али ипак достигнути капацитет институционалне заштите људских права у Републици Србији", додао је овим поводом омбудсман.

